সতীদাহ আন্দোলনের সঙ্গে রামমোহনের নাম ওতঃপ্রোতভাবে জড়িয়ে আছে। কিন্তু এ’সম্বন্ধেও কিছু মিথের স্পষ্টীকরণ দরকার। কিশোর রামমোহন নিজের বৌদিদিকে সহমরণে যেতে দেখে এ’হেন কুপ্রথার মূলোচ্ছেদ করতে বদ্ধপরিকর হন---এই চালু গল্পের কোনো ভিত্তি নেই। বড়দা জগমোহনের মৃত্যুর সময় রামমোহন রঙপুরে, বয়স ৩৭। জগমোহনের বিধবা সহমৃতা হয়েছিলেন---এমন কোনো তথ্য নেই। তাঁর মা-ও তো দীর্ঘ বিশ বছর বৈধব্যজীবন কাটান। কৈ তাঁকেও তো সহমৃতা হতে হয়নি? ‘সতী’-র যে কোনো বৈদিক ভিত্তি নেই, গুজরাটি স্বামীনারায়ণ গোষ্ঠীর সহজানন্দ স্বামী (১৭৮১-১৮৩০) আধুনিককালে প্রথম সে-মত তুলে ধরেন যিনি সামাজিকস্তরে ব্যাপকভাবে এ’ শোধন আন্দোলন শুরু করেছিলেন। কলকাতার বিশপ রেজিনাল্ড হেবার (১৭৮৩-১৮২৬) বম্বেতে একবার তাঁকে মিলে মুগ্ধ হন। দিল্লির রেসিডেন্ট চার্লস মেটকাফ ১৮১৪-এ যখন সেখানে সতীদাহ রদ করে দেন, কৈ তা নিয়েও তো এত মাতামাতি হয়নি। মোটামুটি হিসেবে, ভারতের মোট জনসংখ্যার চল্লিশ শতাংশ তখনই মুসলিম, বৌদ্ধ-জৈন ইত্যাদি ছাড়া চল্লিশভাগের বেশি হিন্দু নন। তাঁদের মধ্যেও বিশাল সংখ্যক নিম্নবর্গীয়দের বাদ দিলে উচ্চবর্ণীয় হিন্দুর সংখ্যা তাই ৮% এর বেশি হবার কথা নয়, আর সতীদাহ অবশ্যই সামান্য কিছু উচ্চবর্ণীয় হিন্দুরই সমস্যা। যেমন, রামমোহনের পরিবারের মত শোভাবাজারের দেব বংশেও সতীদাহের প্রথা ছিল না। তাই এই মুষ্টিমেয়র সমস্যা নিয়ে তৎকালীন কাগজওলাদের কেন এত হৈ চৈ, বোঝা কঠিন।